Ψήφισμα της συμβουλευτικής επιτροπής ΕΚΑΧ

σχετικά με τις προτάσεις αποφάσεων του Συμβουλίου για τις χρηματοοικονομικές συνέπειες από τη λήξη, το 2002, της συνθήκης για την ίδρυση της Ευρωπαϊκής Κοινότητας Άνθρακα και Χάλυβα, και ιδίως όσον αφορά την πρόταση ίδρυσης ταμείου έρευνας στους τομείς του άνθρακα και του χάλυβα

(2001/C 7/02)

(Εγκρίθηκε ομόφωνα κατά την 353η σύνοδο της 29ης Νοεμβρίου 2000)

Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ,

Αναφερόμενη στο ψήφισμα του Ευρωπαϊκού Συμβουλίου της 16ης Ιουνίου 1997 για την ανάπτυξη και την απασχόληση(1),

Αναφερόμενη στην ανακοίνωση της Ευρωπαϊκής Επιτροπής "Λήξη της συνθήκης ΕΚΑΧ -Χρηματοοικονομικές δραστηριότητες"(2),

Αναφερόμενη στο ψήφισμα του Συμβουλίου και των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου της 20ής Ιουλίου 1998 σχετικά με τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα(3),

Αναφερόμενη στο ψήφισμα του Συμβουλίου και των αντιπροσώπων των κυβερνήσεων των κρατών μελών, που συνέρχονται στο πλαίσιο του Συμβουλίου της 21ης Ιουνίου 1999 σχετικά με τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα(4),

Υπενθυμίζοντας το ψήφισμά της σχετικά με το μέλλον της συνεργατικής έρευνας στους τομείς του άνθρακα και του χάλυβα, το οποίο εγκρίθηκε ομόφωνα κατά την 336η σύνοδο της 20ής Ιουνίου 1997(5),

Υπενθυμίζοντας το ψήφισμά της για το ταμείο έρευνας που αποφάσισε το Ευρωπαϊκό Συμβούλιο της 16ης Ιουνίου 1997 στο Άμστερνταμ, το οποίο εγκρίθηκε ομόφωνα κατά την 337η σύνοδο της 10ης Οκτωβρίου 1997(6),

Υπενθυμίζοντας το ψήφισμά της σχετικά με την εφαρμογή των ψηφισμάτων του Συμβουλίου της 20ής Ιουλίου 1998 και της 21ης Ιουνίου 1999, το οποίο εγκρίθηκε ομόφωνα κατά την 351η σύνοδο της 30ής Ιουνίου 2000(7),

Επιθυμεί να υπογραμμίσει ότι η Επιτροπή, κατά την έγκριση των σχεδίων απόφασης του Συμβουλίου σχετικά με τις χρηματοοικονομικές συνέπειες από τη λήξη της συνθήκης για την ίδρυση της ΕΚΑΧ(8), έλαβε υπόψη της σημαντικά αιτήματα τα οποία υπέβαλε η συμβουλευτική επιτροπή, και ιδίως τα ακόλουθα:

1. Μετά την επιστροφή των εναπομενόντων περιουσιακών στοιχείων της ΕΚΑΧ από τα κράτη μέλη στην Ευρωπαϊκή Κοινότητα στις 24 Ιουλίου 2002 - τα οποία εκτιμάται ότι ανέρχονται σε 1600 εκατομμύρια ευρώ σύμφωνα με τις δημοσιονομικές προβλέψεις - τα ετήσια έσοδα τα προερχόμενα από τα περιουσιακά στοιχεία θα διανεμηθούν σε αναλογία 27,2 % για τη σχετική με τον άνθρακα έρευνα και 72,8 % για τη σχετική με το χάλυβα έρευνα, συμπληρωματικά προς το πρόγραμμα-πλαίσιο.

2. Τα έσοδα αυτά θα διατεθούν για συγκεκριμένο σκοπό και δεν θα οδηγήσουν σε μείωση της χρηματοδοτικής υποστήριξης για την έρευνα στους τομείς του άνθρακα και του χάλυβα στο πλαίσιο του προγράμματος-πλαισίου της ΕΕ.

3. Τα νέα κράτη μέλη δύνανται να αποκτήσουν συμμετοχή στο ταμείο έρευνας, προκειμένου να εξασφαλιστεί το μέλλον των βιομηχανιών τους μέσω της εντατικής συνεργασίας στον τομέα της έρευνας. Εντούτοις, η εν λόγω συμμετοχή υπόκειται στην καταβολή χρηματοδοτικής συνεισφοράς των χωρών αυτών στο ταμείο, όπως συνέβη για τις προσχωρήσεις στο παρελθόν.

4. Οι διοκητικές δαπάνες για τη διαχείριση του ταμείου έρευνας από την Επιτροπή θα καλύπτονται από το γενικό προϋπολογισμό της ΕΕ.

5. Η Επιτροπή θα διαχειρίζεται τα περιουσιακά στοιχεία της υπό εκκαθάριση ΕΚΑΧ με τρόπο τέτοιο ώστε να εξασφαλίζεται η μέγιστη δυνατή απόδοση που μπορεί να επιτευχθεί με ασφάλεια. Η Επιτροπή θα ανταποκριθεί στη γενική απαίτηση για υψηλό επίπεδο διαφάνειας δημοσιεύοντας κάθε χρόνο ένα λογαριασμό κερδών και ζημιών, έναν ισολογισμό και μια δημοσιονομική έκθεση.

6. Ως συνέχεια των επιτυχών προγραμμάτων έρευνας και τεχνικής ανάπτυξης (ΕΤΑ) της ΕΚΑΧ στους τομείς του άνθρακα και του χάλυβα, ένα ευρωπαϊκό πρόγραμμα ΕΤΑ πρόκειται να καθιερωθεί από το 2002 και μετά, το οποίο θα παράσχει το πλαίσιο για τη συνεχή χρηματοδοτική υποστήριξη για σχέδια έρευνας, πρότυπα σχέδια και σχέδια επίδειξης καθώς και για συνεργασία με τα ιδρύματα τριτοβάθμιας εκπαίδευσης και μεταξύ αυτών.

7. Το πρόγραμμα ΕΤΑ θα καλύπτει τις μεθόδους παραγωγής, την επεξεργασία και τις ιδιότητες των προϊόντων, τις περιβαλλοντικές βελτιώσεις καθώς και τη βιομηχανική ασφάλεια που συνδέονται με τις βιομηχανίες του άνθρακα και του χάλυβα.

8. Θα πρέπει να διατηρηθούν τόσο η συμμετοχή των βιομηχανιών στην αξιολόγηση και στην επιλογή των ερευνητικών σχεδίων, όσο και το δίκτυο εμπειρογνωμόνων που δημιουργήθηκε από την ΕΚΑΧ για την ανταλλαγή πληροφοριών και των έλεγχο των αποτελεσμάτων των τρεχόντων σχεδίων.

ΣΥΜΠΕΡΑΣΜΑ:

Η ΣΥΜΒΟΥΛΕΥΤΙΚΗ ΕΠΙΤΡΟΠΗ διατυπώνει ευνοϊκή γνώμη για τις τρεις προτάσεις της Επιτροπής της 6ης Σεπτεμβρίου 2000 για αποφάσεις του Συμβουλίου σχετικά με τις χρηματοοικονομικές πτυχές της λήξης της συνθήκης ΕΚΑΧ.

Παράλληλα, η συμβουλευτική επιτροπή καλεί την Επιτροπή να καταβάλει παρόμοιες προσπάθειες προκειμένου να υποβάλει προτάσεις σχετικά με τις σημαντικές μη χρηματοοικονομικές πτυχές (π.χ. κανόνες κρατικών ενισχύσεων και για τους δύο τομείς).

(1) ΕΕ C 236 της 2.8.1997, σ. 3.

(2) COM(1997) 506 της 8.10.1997.

(3) ΕΕ C 247 της 7.8.1998, σ. 5.

(4) ΕΕ C 190 της 7.7.1999, σ. 1.

(5) ΕΕ C 220 της 19.7.1997, σ. 12.

(6) ΕΕ C 356 της 22.11.1997, σ. 6.

(7) ΕΕ C 209 της 21.7.2000, σ. 2.

(8) COM(2000) 519 τελικό, COM(2000) 520 τελικό και COM(2000) 521 τελικό.